Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 26/15/7710	Stará Ľubovňa, 4.3.2015
EEČ : 2-59-3-2015

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
Spôsobenú škodu vo výške 1,56  € si poškodený Vojenské lesy a majetky SR š.p., XXXXX nenárokuje, nakoľko odcudzené drevo im bolo vrátené.

Podľa § 224 ods. 1 Trestného poriadku obvinený XXXXX zložil na verejnoprospešné účely sumu vo výške 15,- €, za ktorej adresáta určil Občianske združenie „Priatelia hradu Ľubovňa“, Ul. Zámocká č. 22, XXXXX, IČO 37881931 číslo účtu 7534136/5200 OTP Banka Slovensko.
 
Podľa § 224 ods. 2 Trestného poriadku 50 %-ný podiel z uvedenej sumy, t.j. sumu 7,50 € určil štátu na peňažnú pomoc poškodeným podľa osobitného zákona.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Podolínec pod spisovou značkou ORP-13/PD-SL-2015.
Obvinený XXXXX dňa    12.11.2014 okolo 10.50. hod.   v katastrálnom území obce XXXXX okr. XXXXX, z parcely KN-C 1098, ktorá patrí do lesného pôdneho fondu, bez povolenia  odcudzil na zemi ležiace 3 ks  drevnej hmoty druhu breza, z toho 1 ks o stredovom priemere 0,08 m a  dĺžke 4,2 m, 1 ks o stredovom priemere 0,09m a dĺžke 3,5 m a 1 ks o stredovom priemere 0,07m a dĺžke 3,2 m, čím Vojenským lesom a majetkom SR š.p. XXXXX spôsobil škodu v sume 1,56 €.

Odôvodnenie: 
	Uznesením povereného príslušníka Obvodného oddelenia  PZ  Podolínec. zn. ORP-13/PD-SL-2014 zo dňa 14.01.2015 bolo podľa § 199 ods. 1 Trestného poriadku začaté trestné stíhanie a zároveň podľa § 206 ods. 1 Trestného poriadku vznesené obvinenie XXXXX pre prečin krádeže podľa § 212 ods. 2  písm. d/  Trestného zákona. 

	Tento trestný čin mal obvinený spáchať tak, ako je to uvedené vo výrokovej časti toho uznesenia.

	Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

	Podľa § 212 ods. 2 Trestného zákona možno za prečin krádeže uložiť trest odňatia slobody až na dva roky.
 
	Po skončení vyšetrovania poverený príslušník PZ predložil na tunajšiu okresnú prokuratúru dňa 05.02.2015 vyšetrovací spis s návrhom na schválenie zmieru, s ktorým sa dozorujúci prokurátor stotožnil a udelil mediačnému a probačnému úradníkovi Okresného súdu XXXXX súhlas na vykonanie mediácie.

	Následne bola na Okresnom súde v XXXXX vykonaná mediácia, počas ktorej obvinený a poškodený po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku. Obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval a dňa 18.02.2015 uzatvoril s poškodeným dohodu o uzatvorení zmieru. 

	Z uzatvorenej dohody je zrejmé, že splnomocnený zástupca poškodeného  pri uzatváraní dohody vyhlásil, že voči obvinenému si neuplatňuje žiadnu škodu, nakoľko odcudzené drevo im bolo vrátené.

	Podľa § 224 ods. 1 Trestného poriadku obvinený XXXXX zložil na verejnoprospešné účely sumu vo výške 15,- €, za ktorej adresáta určil Občianske združenie „Priatelia hradu Ľubovňa“, Ul. Zámocká č. 22, XXXXX, IČO 37881931 číslo účtu 7534136/5200 OTP Banka Slovensko.
 
	Podľa § 224 ods. 2 Trestného poriadku 50 %-ný podiel z uvedenej sumy, t.j. sumu 7,50 € určil štátu na peňažnú pomoc poškodeným podľa osobitného zákona.

	Zo zápisnice o výsluchu obvineného vyplýva, že obv. XXXXX je bez pracovného pomeru, s manželkou poberá dávku v hmotnej núdzi, je ženatý a nemajetný. Z miesta trvalého bydliska je hodnotený kladne. V evidencií priestupkov od r. 2010 má 2 záznamy. Podľa odpisu z registra trestov bol raz súdne trestaný, ale bolo to pred viac ako 40 rokmi.

	Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely je primeraná osobným a majetkovým pomerom obvineného, ako aj závažnosti spáchaného trestného činu.

Poučenie: 
Proti tomuto uzneseniu  sťažnosť nie je prípustná. (§ 185 a nasl. Tr. por.)

JUDr. Pavol Pitoňák
prokurátor